title: Regulamentul de punere în aplicare (UE) 2019/1840 al Comisiei din 31 octombrie 2019 de modificare a Regulamentului de punere în aplicare (UE) 2017/1153 în ceea ce privește raportarea valorilor CO2 WLTP pentru anumite categorii de autoturisme noi și ajustarea datelor de intrare pentru instrumentul de corelare (Text cu relevanță pentru SEE)

text:
                  4.11.2019

                  RO

                  Jurnalul Oficial al Uniunii Europene

                  L 282/9

         REGULAMENTUL DE PUNERE ÎN APLICARE (UE) 2019/1840 AL COMISIEI
         din 31 octombrie 2019
         de modificare a Regulamentului de punere în aplicare (UE) 2017/1153 în ceea ce privește raportarea valorilor CO2 WLTP pentru anumite categorii de autoturisme noi și ajustarea datelor de intrare pentru instrumentul de corelare
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare (1), în special articolul 8 alineatul (9) primul paragraf și articolul 13 alineatul (7) primul paragraf,
         întrucât:

                     (1)

                     Regulamentul (UE) 2019/631 al Parlamentului European și al Consiliului (2) prevede că obiectivele privind emisiile de CO2 ale întregului parc de autoturisme din UE pentru 2025 și 2030 se calculează pe baza emisiilor de CO2 măsurate în conformitate cu Regulamentul (UE) 2017/1151 al Comisiei (3) pentru autoturismele noi înmatriculate în 2020 („valorile măsurate ale emisiilor de CO2”).

                     (2)

                     Regulamentul de punere în aplicare (UE) 2017/1153 al Comisiei (4) stabilește norme privind calculul și raportarea de către producători a valorilor măsurate ale emisiilor de CO2. Este însă necesar să se specifice mai în detaliu modul în care trebuie determinate aceste valori, în special în ceea ce privește vehiculele electrice hibride fără încărcare externă (NOVC-HEV) și vehiculele electrice hibride cu încărcare externă (OVC‐HEV).

                     (3)

                     De asemenea, ar trebui să se clarifice modul în care trebuie determinate valorile măsurate ale emisiilor de CO2 atunci când sunt efectuate mai multe teste privind emisiile de CO2 în scopul omologării de tip.

                     (4)

                     Corelarea emisiilor de CO2 ale NOVC-HEV și OVC-HEV ar trebui efectuată pe baza unor teste fizice ale vehiculului și nu pe baza simulărilor efectuate cu instrumentul de corelare, având în vedere caracterul complex al adaptării instrumentului de corelare pentru a se ține cont de tehnologiile utilizate de aceste vehicule. Pe de altă parte, pentru a asigura o verificare eficace a rezultatelor corelării, datele testelor tehnice referitoare la aceste vehicule ar trebui furnizate Comisiei în același mod ca și pentru vehiculele convenționale.

                     (5)

                     Prin urmare, Regulamentul de punere în aplicare (UE) 2017/1153 ar trebui modificat în consecință.

                     (6)

                     Măsurile prevăzute în prezentul regulament sunt conforme cu avizul Comitetului privind schimbările climatice,

               ADOPTĂ PREZENTUL REGULAMENT:

            Articolul 1
            Regulamentul de punere în aplicare (UE) 2017/1153 se modifică după cum urmează:

                        1.

                        Articolul 7a se modifică după cum urmează:

                                    (a)

                                    la alineatul (1), primul paragraf se înlocuiește cu următorul text:
                                    „Producătorii calculează emisiile de CO2 combinate sau, după caz, ponderate și combinate, determinate ca MCO2,
                                       măsurat, pentru fiecare autoturism nou înmatriculat în 2020, în conformitate cu următoarele ecuații:

                                                (a)

                                                pentru vehiculele echipate numai cu motor cu ardere internă:
                                                ecuația pentru calcularea MCO2-ind prevăzută la punctul 3.2.3.2.4 al doilea paragraf din subanexa 7 la anexa XXI la Regulamentul (UE) 2017/1151, unde termenii MCO2-H și MCO2-L trebuie înlocuiți, pentru familia de interpolare respectivă, prin valorile MCO2,C,5 (combinate) preluate de la rubricile 2.5.1.1.3 (vehiculul H) și 2.5.1.2.3 (vehiculul L) din certificatul de omologare CE de tip, astfel cum se indică în modelul prevăzut în apendicele 4 la anexa I la Regulamentul (UE) 2017/1151;

                                                (b)

                                                pentru vehiculele electrice hibride fără încărcare externă (NOVC-HEV):
                                                ecuația: MCO2-măsurat = MCO2-L,C,5 + Kind x (MCO2-H,C,5 – MCO2-L,C,5)
                                                unde:

                                                            MCO2-L,C,5

                                                            este valoarea MCO2,C,5 (combinată) pentru familia de interpolare respectivă, preluată de la rubrica 2.5.1.2.3 din certificatul de omologare CE de tip, astfel cum se indică în modelul prevăzut în apendicele 4 la anexa I la Regulamentul (UE) 2017/1151;

                                                            Kind

                                                            este coeficientul de interpolare pentru vehiculul individual avut în vedere pentru ciclul de testare WLTP aplicabil, astfel cum se specifică la punctul 4.5.3 din subanexa 8 la anexa XXI la Regulamentul (UE) 2017/1151;

                                                            MCO2-H,C,5

                                                            este valoarea MCO2,C,5 (combinată) pentru familia de interpolare respectivă, preluată de la rubrica 2.5.1.1.3 din certificatul de omologare CE de tip, astfel cum se indică în modelul prevăzut în apendicele 4 la anexa I la Regulamentul (UE) 2017/1151;

                                                (c)

                                                pentru vehiculele electrice hibride cu încărcare externă (OVC-HEV):
                                                ecuația: MCO2-măsurat = MCO2-L,C,5 + Kind x (MCO2-H,C,5 – MCO2-L,C,5)
                                                unde:

                                                            MCO2-L,C,5, MCO2-H,C,5

                                                            se determină, pentru familia de interpolare respectivă, conform formulei stabilite la punctul 4.1.3.1 din subanexa 8 la anexa XXI la Regulamentul (UE) 2017/1151, unde termenul Mi,CDj se înlocuiește prin valoarea MCO2,CD (combinată) preluată de la rubrica 2.5.3.2 pentru vehiculul H și L, după caz, din certificatul de omologare CE de tip, iar termenul Mi,CS se înlocuiește prin valoarea MCO2,C,5 (combinată) preluată de la rubrica 2.5.3.1 din certificatul de omologare CE de tip pentru vehiculul H, L sau M, după caz;

                                                            Kind

                                                            este coeficientul de interpolare pentru vehiculul individual avut în vedere pentru ciclul de testare WLTP aplicabil, astfel cum este definit la punctul 4.5.3 din subanexa 8 la anexa XXI la Regulamentul (UE) 2017/1151.”;

                                    (b)

                                    se introduce următorul alineat (1a):

                                       „(1a)   În cazul în care la rubricile 2.5.1.1.3, 2.5.1.2.3, 2.5.3.1 sau 2.5.3.2 dintr-un certificat de omologare CE de tip se înregistrează mai multe valori de măsurare, valoarea MCO2,C,5 sau MCO2,CD menționată la alineatul (1) se stabilește, în sensul prezentei dispoziții, după cum urmează:

                                                   (a)

                                                   în cazul unei măsurători: valoarea combinată înregistrată pentru testul 1;

                                                   (b)

                                                   în cazul a două măsurători: media celor două valori combinate înregistrate pentru testele 1 și 2;

                                                   (c)

                                                   în cazul a trei măsurători: media celor trei valori combinate înregistrate pentru testele 1, 2 și 3.”

                        2.

                        Anexa I se modifică după cum urmează:

                                    (a)

                                    la punctul 2.1, ultima teză din al doilea paragraf se înlocuiește cu următorul text:
                                    „În ceea ce privește vehiculele electrice hibride fără încărcare externă (NOVC‐HEV) și vehiculele electrice hibride cu încărcare externă (OVC-HEV), valorile CO2 NEDC care trebuie utilizate ca referință în sensul secțiunii 3 se determină prin teste fizice ale vehiculului și nu prin simulări efectuate cu instrumentul de corelare. Măsurătorile fizice se efectuează în conformitate cu dispozițiile relevante privind testele fizice ale vehiculelor prevăzute în prezenta anexă. Datele de intrare pentru testele fizice ale vehiculului se determină și se prezintă autorității de omologare de tip sau, după caz, serviciului tehnic, în conformitate cu punctul 2.4.”;

                                    (b)

                                    la punctul 2.2a, litera (a) se înlocuiește cu următorul text:

                                                „(a)

                                                corecția rezultatelor testelor WLTP pentru emisiile masice de CO2 în conformitate cu apendicele 2 la subanexa 6 și cu apendicele 2 la subanexa 8 la anexa XXI la Regulamentul (UE) 2017/1151 se aplică tuturor rezultatelor acestor teste, fără a se aduce atingere dispozițiilor de la punctul 3.4.4 litera (a) din apendicele 2 la subanexa 6 și de la punctul 1.1.4 litera (a) din apendicele 2 la subanexa 8 la anexa XXI la regulamentul menționat;”;

                                    (c)

                                    la punctul 2.4, tabelul 1 se modifică după cum urmează:

                                                (i)

                                                la rubrica 24, textul din a doua coloană, intitulată „Parametri de intrare pentru instrumentul de corelare”, se înlocuiește cu textul „Capacitatea bateriei de serviciu”;

                                                (ii)

                                                rubricile 38-41 se înlocuiesc cu următorul text:

                                                            „38

                                                            Valoarea CO2 WLTP pentru faza 1 (valoarea în mod de funcționare cu menținere de sarcină pentru NOVC și OVC-HEV)

                                                            gCO2/km

                                                            Rubrica 2.1.1.2.1
                                                            din apendicele 8a la anexa I la Regulamentul (UE) 2017/1151

                                                               Valoarea măsurată necorectată MCO2,p,1 din faza joasă

                                                            39

                                                            Valoarea CO2 WLTP pentru faza 2 (valoarea în mod de funcționare cu menținere de sarcină pentru NOVC și OVC-HEV)

                                                            gCO2/km

                                                            Idem

                                                               Valoarea măsurată necorectată MCO2,p,1 din faza medie

                                                            40

                                                            Valoarea CO2 WLTP pentru faza 3 (valoarea în mod de funcționare cu menținere de sarcină pentru NOVC și OVC-HEV)

                                                            gCO2/km

                                                            Idem

                                                               Valoarea măsurată necorectată MCO2,p,1 din faza înaltă

                                                            41

                                                            Valoarea CO2 WLTP pentru faza 4 (valoarea în mod de funcționare cu menținere de sarcină pentru NOVC și OVC-HEV)

                                                            gCO2/km

                                                            Idem

                                                                  Valoarea măsurată necorectată MCO2,p,1 din faza extra înaltă”

                                                (iii)

                                                la rubrica 60, textul din a doua coloană, intitulată „Parametri de intrare pentru instrumentul de corelare”, se înlocuiește cu textul „Curentul furnizat de alternator WLTP [convertor DC/DC – partea de joasă tensiune – pentru NOVC și OVC-HEV]”;

                                                (iv)

                                                la rubrica 61, textul din a doua coloană, intitulată „Parametri de intrare pentru instrumentul de corelare”, se înlocuiește cu textul „Curentul bateriei de serviciu”;

                                                (v)

                                                rubrica 75 se elimină;

                                                (vi)

                                                rubrica 77 se înlocuiește cu următorul text:

                                                            „77

                                                            Valoarea CO2 WLTP măsurată și corectată (în mod de funcționare cu menținere de sarcină pentru NOVC și OVC-HEV) pentru vehiculele H și/sau L

                                                            g/km

                                                            Rubrica 2.1.1.2.1. din apendicele 8a la anexa I la Regulamentul (UE) 2017/1151

                                                               Emisiile de CO2 combinate măsurate pentru vehiculele H și L, după toate corecțiile aplicabile, MCO2,C,5
                                                               . În cazul testelor WLTP 2 și 3, se furnizează toate rezultatele măsurate (cu excepția vehiculelor NOVC și OVC-HEV, în cazul cărora se furnizează numai valoarea de omologare de tip finală).”

                                                (vii)

                                                se adaugă următoarele rubrici 79-101:

                                                            „79

                                                            Rezultatele WLTP privind emisiile de CO2 în mod de funcționare cu consum de sarcină (combinate)

                                                            gCO2/km

                                                            punctul 2.5.3.2 din apendicele 4 la anexa I la Regulamentul (UE) 2017/1151

                                                               Emisiile masice combinate de CO2 în mod de funcționare cu consum de sarcină MCO2,CD (valori medii pentru testele 2 și 3) pentru testul de tipul I, calculate în conformitate cu punctul 4.1.2 din subanexa 8 la anexa XXI la Regulamentul (UE) 2017/1151 (numai OVC-HEV)

                                                            80

                                                            Emisiile de CO2 combinate ponderate în funcție de factorii de utilitate WLTP (măsurate)

                                                            gCO2/km

                                                            Calculate în conformitate cu punctul 4.1.3.1 din subanexa 8 la anexa XXI la Regulamentul (UE) 2017/1151

                                                               Rezultate combinate ponderate calculate (măsurate), conform descrierii de la articolul 7a alineatul (1) litera (c) din prezentul regulament (numai OVC-HEV)

                                                            81

                                                            Emisiile de CO2 combinate ponderate în funcție de factorii de utilitate WLTP (declarate)

                                                            gCO2/km

                                                            Rubrica 2.5.3.3 din certificatul de omologare CE de tip

                                                               Rezultate combinate ponderate calculate (declarate) preluate de la rubrica 2.5.3.3 a certificatului de omologare CE de tip (numai OVC-HEV)

                                                            82

                                                            Autonomia echivalentă în mod pur electric (EAER) WLTP combinată

                                                            km

                                                            Rubrica 2.5.3.7.2 (EAER) din certificatul de omologare CE de tip

                                                               Autonomia echivalentă în mod pur electric (EAER) combinată (numai OVC-HEV)

                                                            83

                                                            Numărul de ordine al ciclului de tranziție

                                                            -

                                                            Rubrica 2.1.1.4.1.4 din apendicele 8a la anexa I la Regulamentul (UE) 2017/1151

                                                               pentru OVC-HEV se indică numărul de ordine al ciclului de tranziție

                                                            84

                                                            Variația energiei electrice relative REECi pentru fiecare test în mod de funcționare cu consum de sarcină

                                                            -

                                                            Calculate în conformitate cu punctul 3.2.4.5.2 din subanexa 8 la anexa XXI la Regulamentul (UE) 2017/1151

                                                               A se indica REECi pentru fiecare test CD

                                                            85

                                                            Valoarea emisiilor de CO2 NEDC în mod de funcționare cu menținere de sarcină (declarată, condiția B)

                                                            gCO2/km

                                                            Fișa de informații [apendicele 3 la anexa I la Regulamentul (UE) 2017/1151]
                                                            (pentru NOVC-HEV rubrica 3.5.7.2.1; pentru OVC‐HEV rubrica 3.5.7.2.2)

                                                               Declarația OEM

                                                               pentru NOVC-HEV: valoarea CO2 NEDC combinată declarată; pentru OVC-HEV: emisii masice de CO2 combinate declarate în mod de funcționare cu menținere de sarcină (condiția B NEDC).

                                                            86

                                                            Valoarea emisiilor de CO2 NEDC în mod de funcționare cu consum de sarcină (declarată, condiția A)

                                                            gCO2/km

                                                            Fișa de informații [rubrica 3.5.7.2.3 din apendicele 3 la anexa I la Regulamentul (UE) 2017/1151]

                                                               Emisiile de CO2 CD combinate, declarația OEM (numai OVC‐HEV)

                                                            87

                                                            Emisiile de CO2 NEDC combinate ponderate (declarate)

                                                            gCO2/km

                                                            Declarația OEM

                                                               Declarația OEM (numai OVC-HEV)

                                                            88

                                                            Autonomia electrică NEDC pentru OVC-HEV (declarată)

                                                            km

                                                            Declarația OEM

                                                               Declarația OEM (numai OVC-HEV)

                                                            89

                                                            Factorul KCO2 pentru corecția în mod de funcționare cu menținere de sarcină

                                                            (g/km)/(Wh/km)

                                                            apendicele 2 punctul 2.3.2 din subanexa 8 la anexa XXI la Regulamentul (UE) 2017/1151

                                                               Coeficientul de corecție RCB a emisiilor masice de CO2 pentru NOVC și OVC-HEV

                                                            90

                                                            Configurația vehiculului hibrid (P0, P1, P2, P2 planetar, P3 sau P4)  (***)

                                                            -

                                                               Vehiculul are o mașină electrică pentru propulsia vehiculului și generarea de energie electrică în P0, P1, P2, P2 planetar, P3 sau P4 sau o combinație a acestora?

                                                               Declarația OEM

                                                            91

                                                            Producția maximă de energie a fiecărei mașini electrice (P0, P1, P2, P2 planetar, P3 sau P4)  (***)

                                                            kW

                                                            Punctul 3.3.1.1.1 din apendicele 3 la anexa I la Regulamentul (UE) 2017/1151

                                                               Declarația OEM

                                                            92

                                                            Cuplu maxim dezvoltat pentru fiecare mașină electrică (P0, P1, P2, P2 planetar, P3 sau P4)  (***)

                                                            Nm

                                                               Declarația OEM

                                                            93

                                                            Pentru fiecare mașină electrică, raportul dintre turația mașinii electrice și turația de referință (P0, P1, P2, P2 planetar, P3 sau P4)  (***)

                                                            -

                                                               Declarația OEM

                                                            94

                                                            Capacitatea SRSEE de tracțiune

                                                            Ah

                                                            Punctul 3.3.2.3 din apendicele 3 la anexa I la Regulamentul (UE) 2017/1151

                                                               Declarația OEM

                                                            95

                                                            Curentul SRSEE de tracțiune

                                                            A

                                                            Apendicele 3 la subanexa 8 la anexa XXI la Regulamentul (UE) 2017/1151

                                                               Valorile seriei de timp la 20 Hz utilizate pentru test(e), reeșantionate la 1 Hz

                                                            96

                                                            Tipul de tehnologie al SRSEE de tracțiune

                                                            -

                                                            Punctul 1.1.10 din apendicele 8a la anexa I la Regulamentul (UE) 2017/1151

                                                               Declarația OEM

                                                            97

                                                            Starea inițială de încărcare a SRSEE de tracțiune

                                                            %

                                                               Declarația OEM

                                                            98

                                                            Număr de celule SRSEE;

                                                            Punctul 3.3.2.1 din apendicele 3 la anexa I la Regulamentul (UE) 2017/1151

                                                               Declarația OEM

                                                            99

                                                            Valoarea nominală/seria de timp a tensiunii SRSEE de tracțiune

                                                            V

                                                            Apendicele 3 la subanexa 8 la anexa XXI la Regulamentul (UE) 2017/1151

                                                               Valorile nominale sau seriile de timp utilizate pentru test (minimum 20 Hz)

                                                            100

                                                            Funcția de rulare liberă cu motorul la ralanti

                                                            -

                                                            Da/Nu

                                                               Vehiculul are funcția de rulare liberă cu motorul la ralanti (care permite motorului să funcționeze la ralanti în timpul rulării libere a vehiculului pentru a economisi combustibil)?

                                                            101

                                                            Funcția de rulare liberă cu motorul oprit

                                                            -

                                                            Da/Nu

                                                               Vehiculul are funcția de rulare liberă cu motorul oprit (care permite oprirea motorului în timpul rulării libere a vehiculului pentru a economisi combustibil)?

                                    (d)

                                    la punctul 4.2.1.4.2 al doilea alineat se adaugă următoarea teză:
                                    „În privința literei (d), în cazul în care coeficienții de rezistență la înaintare pentru familia de matrice de rezistențe la înaintarea pe drum au fost determinați în conformitate cu punctul 2.3.8.2.1 litera (a), coeficienții de rezistență la înaintare pentru vehiculul individual se pot determina în conformitate cu formulele de la punctul 4.2.1.5 al doilea paragraf.”

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Articolul 1 punctul 2 litera (c) se aplică de la 1 ianuarie 2020.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 31 octombrie 2019.

                  Pentru Comisie

                  Președintele

               Jean-Claude JUNCKER

            (1)  JO L 140, 5.6.2009, p. 1.

            (2)  Regulamentul (UE) 2019/631 al Parlamentului European și al Consiliului din 17 aprilie 2019 de stabilire a standardelor de performanță privind emisiile de CO2 pentru autoturismele noi și pentru vehiculele utilitare ușoare noi și de abrogare a Regulamentelor (CE) nr. 443/2009 și (UE) nr. 510/2011 (JO L 111, 25.4.2019, p. 13).

            (3)  Regulamentul (UE) 2017/1151 al Comisiei din 1 iunie 2017 de completare a Regulamentului (CE) nr. 715/2007 al Parlamentului European și al Consiliului privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor, de modificare a Directivei 2007/46/CE a Parlamentului European și a Consiliului, a Regulamentului (CE) nr. 692/2008 al Comisiei și a Regulamentului (UE) nr. 1230/2012 al Comisiei și de abrogare a Regulamentului (CE) nr. 692/2008 al Comisiei (JO L 175, 7.7.2017, p. 1).

            (4)  Regulamentul de punere în aplicare (UE) 2017/1153 al Comisiei din 2 iunie 2017 de stabilire a metodologiei de determinare a parametrilor de corelare necesari pentru a reflecta schimbarea procedurii reglementare de testare și de modificare a Regulamentului (UE) nr. 1014/2010 (JO L 175, 7.7.2017, p. 679).

            (***)  P0: mașina electrică este conectată la cureaua de transmisie a motorului, prin urmare turația motorului este turația de referință;
         P1: mașina electrică este conectată la arborele cotit al motorului, prin urmare turația motorului este turația de referință;
         P2: mașina electrică este montată imediat în amonte față de transmisie (cutie de viteze sau transmisie cu variație continuă); prin urmare, turația transmisiei de intrare este turația de referință;
         P2 planetar: mașina electrică este conectată la componenta unui angrenaj planetar care nu este conectată la motorul cu ardere internă sau la părțile de transmisie finală, componentă denumită aici partea angrenajului planetar. În acest caz, raportul de turație care trebuie specificat este raportul dintre turația mașinii electrice și turația părții angrenajului planetar (turația de referință), care reflectă efectul de amplificare/reducere a turației al unui angrenaj de reducție;
         P3: mașina electrică este imediat în amonte față de transmisia finală a unei axe motoare, prin urmare turația transmisiei finale de intrare este turația de referință (aceasta include mașinile electrice montate pe componenta unui angrenaj planetar pe partea transmisiei finale). Un vehicul poate avea până la două mașini P3 (una pentru axa față (P3a) și una pentru axa spate (P3b);
         P4: mașina electrică este în aval față de transmisia finală, prin urmare turația roții este turația de referință. Un vehicul poate avea cel mult patru motoare P4 (câte unul pentru fiecare roată, unde P4a indică roțile din față și P4b roțile din spate).
         Specificațiile suplimentare ale acestor date de intrare se furnizează în modelul de date de intrare pentru instrumentul de corelare.”;


title: Regulamentul de punere în aplicare (UE) 2019/1841 al Comisiei din 31 octombrie 2019 de înregistrare a unei denumiri în Registrul denumirilor de origine protejate și al indicațiilor geografice protejate Vlees van het rood ras van West-Vlaanderen (DOP)

text:
                  4.11.2019

                  RO

                  Jurnalul Oficial al Uniunii Europene

                  L 282/15

         REGULAMENTUL DE PUNERE ÎN APLICARE (UE) 2019/1841 AL COMISIEI
         din 31 octombrie 2019
         de înregistrare a unei denumiri în Registrul denumirilor de origine protejate și al indicațiilor geografice protejate „Vlees van het rood ras van West-Vlaanderen” (DOP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (3) litera (a),
         întrucât:

                     (1)

                     În temeiul articolului 50 alineatul (2) litera (a) din Regulamentul (UE) nr. 1151/2012, cererea Belgiei de înregistrare a denumirii „Vlees van het rood ras van West-Vlaanderen” ca denumire de origine protejată (DOP) a fost publicată în Jurnalul Oficial al Uniunii Europene (2).

                     (2)

                     La 27 iulie 2018, Comisia a primit un act de opoziție din partea Franței. La 26 septembrie 2018, Comisia a primit declarația de opoziție motivată aferentă.

                     (3)

                     Franța a susținut că nu sunt respectate condițiile prevăzute la articolul 5 din Regulamentul (UE) nr. 1151/2012. Franța a afirmat că denumirea propusă pentru înregistrare ca DOP „Vlees van het rood ras van West-Vlaanderen” nu este legată de vreun loc anume. Denumirea identifică doar rasa de bovine „Rasa roșie din Flandra de Vest”, a cărei carne este produsă în conformitate cu specificațiile corespunzătoare ale produsului.

                     (4)

                     În plus, Franța a susținut că denumirea propusă ar fi contrară dispozițiilor articolului 6 alineatul (2), fiindcă ar fi susceptibilă să inducă în eroare consumatorul în ceea ce privește adevărata origine a produsului. Deoarece denumirea de înregistrat conține termenul „ras”, care înseamnă „rasă”, ar fi imposibil să se facă distincția între, pe de-o parte, o carne produsă în conformitate cu caietul de sarcini al produsului aferent denumirii de origine protejată și, pe de altă parte, o carne obținută pur și simplu de la animale din aceeași rasă, dar care nu intră sub incidența denumirii de origine protejată. În consecință, ar exista un risc ridicat de confuzie pentru consumator.

                     (5)

                     Considerând această opoziție admisibilă, Comisia a invitat Belgia și Franța, printr-o scrisoare din data de 14 noiembrie 2018, să desfășoare consultări corespunzătoare timp de trei luni, pentru a încerca să ajungă la un acord în conformitate cu procedurile lor interne.

                     (6)

                     La cererea solicitantului, termenul-limită pentru consultare a fost prelungit cu încă trei luni.

                     (7)

                     Părțile au ajuns la un acord. Belgia a comunicat Comisiei rezultatele acordului printr-o scrisoare din data de 14 mai 2019. S-a clarificat faptul că denumirea oficială a rasei este „Rood” și nu „Rood ras van West-Vlaanderen”. Prin urmare, elementul geografic al denumirii nu face parte din denumirea rasei, ci este componenta geografică a denumirii de înregistrat și indică originea produsului.

                     (8)

                     În plus, în lumina distincției clare de mai sus, denumirea nu poate fi considerată susceptibilă să inducă în eroare consumatorul în ceea ce privește adevărata origine a produsului. Respectarea normelor generale ale Uniunii privind etichetarea ar fi suficientă pentru a evita riscul de inducere în eroare a consumatorilor și în privința traducerilor și, mai ales, a posibilului conflict cu denumirea rasei franceze „Rouge Flamande”.

                     (9)

                     Este necesar să se acorde protecție denumirii „Vlees van het rood ras van West-Vlaanderen” în integralitatea ei. Producătorilor ar trebui să li se permită să utilizeze în continuare componentele individuale ale denumirii respective, chiar împreună și, de asemenea, în traduceri, cu condiția să fie respectate principiile și normele aplicabile în ordinea juridică a Uniunii.

                     (10)

                     Dat fiind că respectă dispozițiile din Regulamentul (UE) nr. 1151/2012 și din legislația Uniunii, conținutul acordului încheiat între Belgia și Franța ar trebui să fie luat în considerare.

                     (11)

                     Textul documentului unic și cel al caietului de sarcini al produsului au fost modificate în consecință. Aceste modificări aduse documentului unic nu sunt considerate a fi substanțiale. Registrul genealogic al rasei „Rood” și regulamentele grupului solicitant au fost anexate la caietul de sarcini al produsului.

                     (12)

                     Deoarece modificările aduse documentului unic nu sunt substanțiale, nu este necesară repetarea verificării conform articolului 51 alineatul (4) din Regulamentul (UE) nr. 1151/2012. Cu toate acestea, versiunea consolidată a documentului unic ar trebui publicată spre informare.

                     (13)

                     Având în vedere cele de mai sus, denumirea „Vlees van het rood ras van West-Vlaanderen” ar trebui înregistrată în Registrul denumirilor de origine protejate și al indicațiilor geografice protejate,

               ADOPTĂ PREZENTUL REGULAMENT:

            Articolul 1
            Se înregistrează denumirea „Vlees van het rood ras van West-Vlaanderen” (DOP).
            Denumirea menționată la primul paragraf identifică un produs din clasa 1.1. Carne (și organe comestibile) proaspete din anexa XI la Regulamentul de punere în aplicare (UE) nr. 668/2014 al Comisiei (3).
            Anexa la prezentul regulament conține documentul unic consolidat.

            Articolul 2
            Se acordă protecție denumirii „Vlees van het rood ras van West-Vlaanderen” în integralitatea ei. Componentele individuale ale denumirii respective pot fi utilizate, chiar împreună și, de asemenea, în traduceri, pe întregul teritoriu al Uniunii, cu condiția să fie respectate principiile și normele aplicabile în ordinea juridică a Uniunii.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 31 octombrie 2019.

                  Pentru Comisie

                  Președintele

               Jean-Claude JUNCKER

            (1)  JO L 343, 14.12.2012, p. 1.

            (2)  JO C 157, 4.5.2018, p. 11.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).

            ANEXĂ

               DOCUMENT UNIC

               „VLEES VAN HET ROOD RAS VAN WEST-VLAANDEREN”

            Nr. UE: PDO-BE-02261 – 11.1.2017

               DOP (X)
               IGP ()

            1.   Denumirea (denumirile)

            „Vlees van het rood ras van West-Vlaanderen”
            2.   Statul membru sau țara terță

            Belgia
            3.   Descrierea produsului agricol sau alimentar

            3.1.   Tipul de produs

            1.1. Carne (și organe comestibile) proaspete
            3.2.   Descrierea produsului căruia i se aplică denumirea de la punctul 1.

            Denumirea „Vlees van het rood ras van West-Vlaanderen” poate fi folosită numai pentru carnea proaspătă a animalelor femele cu vârsta cuprinsă între 3,5 și 8 ani și a bovinelor masculi cu vârsta cuprinsă între 2 și 3,5 ani, aparținând rasei „roșii” de bovine crescute și reproduse în provincia Flandra de Vest. Animalele sacrificate prezintă următoarele caracteristici:

                        —

                        Greutate: minimum 380 kg;

                        —

                        Conformație: S, E, U, R, O din sistemul SEUROP pentru bovine;

                        —

                        Grad de acoperire cu grăsime: 2, 3, 4 sau 5.

                  Carnea este de culoare mai degrabă roșu închis, este ușor și fin marmorată și are o textură fină;
            de asemenea, are un gust intens și pronunțat, iar grăsimea fină îi conferă note cremoase.
            3.3.   Hrană pentru animale (doar în cazul produselor de origine animală) și materii prime (doar în cazul produselor prelucrate)

            Nutrețul grosier (iarbă și produse furajere) pe care îl primesc bovinele masculi și vacile din rasa „roșie” este produs în proporție de 75-100 % în aria geografică, în principal în cadrul exploatației.
            În anumite perioade din viață, bovinele primesc un complement care constă într-o proporție limitată de furaje concentrate.
            Vara, bovinele pasc pe pășune de îndată ce și atât timp cât vremea este favorabilă, în medie 7 luni, în perioada aprilie-noiembrie.
            Iarna, furajele constau în special în produse furajere locale: fân balotat și fân.
            Produsele furajere sunt produse la fermă, dar, dacă este necesar, se poate achiziționa nutreț produs pe plan local în interiorul ariei geografice. Doar în condiții meteorologice extreme (secetă sau ploi abundente) se poate cumpăra o cantitate limitată de nutreț din zonele învecinate. Pe bază anuală, cantitatea de nutreț provenită din afara ariei geografice reprezintă între 30 % și maximum 50 % din substanța uscată furnizată, iar caracteristicile specifice ale cărnii nu sunt afectate de acest aspect.
            Bovinele primesc, pe lângă aceste produse furajere:

                        —

                        vara (și doar atunci când este necesar): nutreț grosier produs local (cum ar fi porumbul, pulpa, borhotul, cartofii, paiele etc.);

                        —

                        iarna: nutreț grosier și o cantitate de furaje concentrate de maximum 0,5 kg pe zi la 100 kg greutate în viu.

                  Nutrețurile grosiere complementare menționate anterior sunt produse în principal în cadrul fermei, iar în caz de nevoie pot fi achiziționate. În proporție de 75 %-100 %, acest nutreț provine din aria geografică.
            Faza de îngrășare durează cel mult cinci luni. Nutrețul este completat cu furaje concentrate, într-o cantitate maximă zilnică de 1 kg la 100 kg greutate în viu. Furajele concentrate conțin cereale și sunt completate, printre altele, cu turte de in, sfeclă furajeră, cartofi etc. Animalele pot fi îngrășate atât în grajduri, legate sau libere, cât și pe pășune.
            3.4.   Etape specifice ale producției care trebuie să se desfășoare în aria geografică delimitată

            Nașterea, creșterea, îngrășarea, sacrificarea și tranșarea trebuie să aibă loc în aria geografică.
            3.5.   Norme specifice privind felierea, răzuirea, ambalarea etc. ale produsului la care se referă denumirea înregistrată

            —
            3.6.   Norme specifice privind etichetarea produsului la care se referă denumirea înregistrată

            Eticheta trebuie să afișeze denumirea înregistrată „Vlees van het rood ras van West-Vlaanderen” și logoul UE.
            4.   Delimitarea concisă a ariei geografice

            Aria geografică cuprinde provincia belgiană Flandra de Vest.
            5.   Legătura cu aria geografică

            5.1.   Specificitatea ariei geografice

            Flandra de Vest este propice practicării agriculturii tradiționale, conținând exploatații agricole mixte. Această provincie este astfel descrisă: „Flandra de Vest este o zonă joasă […]. Datorită unui climat maritim foarte favorabil, pământul este alcătuit majoritar din soluri agricole foarte bogate: în spatele șirului de dune se găsește solul greu de polder; jumătatea sudică a provinciei constă în sol fertil din lut nisipos, iar fâșia de litoral se situează în triunghiul Brugges-Torhout-Tielt. Cu excepția fâșiei de litoral, fermierul din Flandra de Vest are la dispoziție o serie largă de posibilități de exploatare agricolă și de rotație a culturilor.”
            În Flandra de Vest, creșterea animalelor a ocupat un loc din ce în ce mai important datorită vecinătății Mării Nordului și caracteristicilor climatului maritim. Climatul maritim este puternic influențat de Curentul cald al Golfului din Oceanul Atlantic. Din această cauză, în Flandra de Vest există puține zile extrem de reci sau extrem de calde. Împreună cu numărul cel mai ridicat de ore cu soare din Belgia, acest factor este extrem de propice pentru creșterea abundentă a ierbii și a produselor furajere, cea mai importantă sursă de hrană pentru rasa „roșie” de bovine. Datorită ierbii bogate se obține o carne de vită gustoasă, cu note cremoase.
            Crescătorii de bovine din rasa „roșie” din Flandra de Vest își transmit priceperea de la o generație la alta: animalele pot pășuna în aer liber atât timp cât vremea este favorabilă și sunt crescute în principal cu nutreț grosier. În special, sunt sacrificate ceva mai târziu decât bovinele din alte rase de carne. Crescătorii de bovine din Flandra de Vest gestionează exploatații agricole mixte care recurg intens la tradiția locală și s-au adaptat la condițiile geografice și climatice. Pe lângă creșterea bovinelor, se cultivă culturi arabile precum grâul, orzul, sfecla de zahăr, cartofii și porumbul, care sunt folosite în mod tradițional și ca nutreț grosier pentru această rasă de bovine.
            5.2.   Specificitatea rasei

            De sute de ani deja, bovine din rasa roșie pasc în Flandra de Vest și în partea nordică a Flandrei Franceze. În jurul anului 1770 exista un centru omogen de ameliorare a bovinelor din rasa roșie. Din întregul efectiv de bovine al regiunii, acestea reprezentau 95 %.
            După ce Belgia a devenit independentă în 1830, din cauza metodelor diferite de creștere a animalelor practicate de administrația franceză și belgiană, rasa s-a despărțit în două. În Franța a fost favorizată creșterea vacilor de lapte, având ca rezultat rasa „la rouge des Flandres” sau rasa Cassel. În Flandra de Vest a continuat creșterea bovinelor destinate ambelor scopuri.
            În 1906, a fost înființat un sindicat regional pentru gestionarea unui registru genealogic al rasei pentru întreaga Flandră de Vest, denumit inițial „het rood Vlaams ras” (rasa roșie din Flandra) și schimbându-și mai apoi denumirea în „het rood ras van West-Vlaanderen” (rasa roșie din Flandra de Vest). Această ultimă denumire evidențiază aria de creștere bine delimitată, și anume provincia belgiană Flandra de Vest. Provincia Flandra de Vest a ales în mod conștient încă de la începutul secolului XX o singură rasă care să fie crescută în interiorul granițelor sale.
            Până în anii ’70, din întregul efectiv de bovine din Flandra de Vest, până la 80 % aparțineau rasei roșii. Rasa a continuat să existe datorită faptului că unii fermieri din Flandra de Vest au ales în mod conștient calitățile caracteristice ale cărnii acestor animale. În 1994 a reieșit că 99,6 % din bovinele din această rasă continuau să se găsească în Flandra de Vest. Conform unor cifre mai recente, aceste efective încă se mențin în prezent la peste 95 %.
            În 1991, în conformitate cu Decretul ministerial privind ameliorarea raselor de bovine, denumirea oficială a rasei a fost stabilită ca fiind „het Rood ras van België” (rasa roșie din Belgia). Denumirea rasei a fost schimbată în „Rood” („roșie”) în 2007, ca urmare a abrogării decretului respectiv.
            5.3.   Specificitatea cărnii

            Prin combinația dintre însușirile rasei și caracteristicile geografice ale provinciei Flandra de Vest se obține o carne cu caracter specific.
            De-a lungul secolelor, rasa „roșie” s-a adaptat la climatul maritim local blând și la produsele solului bogat din Flandra de Vest. Conform credinței populare, bovinele din această rasă transformă ca nicio altă rasă belgiană de bovine iarba în carne. Animalele stau o perioadă cât mai lungă posibil pe pășunile din Flandra de Vest și primesc, pe lângă hrana obținută de pe acestea, în perioada de iarnă, o varietate bogată de nutrețuri grosiere produse pe plan local.
            Carnea provenită de la bovine din rasa roșie din Flandra de Vest („Vlees van het rood ras van West-Vlaanderen”) se deosebește de alte tipuri de carne de vită belgiană prin gustul său plin și intens. Gustul cărnii este accentuat de notele cremoase care se datorează caracterului marmorat fin al cărnii. Carnea este, mai întâi de toate, foarte fragedă, fără a-și pierde din gust. Frăgezimea se datorează unei structuri delicate a cărnii, cu fibre foarte fine. Carnea are o frumoasă culoare roșie închisă.
            Rasa, hrănirea cu iarbă care se practică pe plan local și vârsta mare la sacrificare garantează aceste calități specifice ale cărnii provenite de la bovine din rasa roșie din Flandra de Vest („Vlees van het rood ras van West-Vlaanderen”).
            5.4.   Legătura dintre aria geografică și caracteristicile produsului

            Legătura dintre rasa „roșie” și provincia Flandra de Vest datează de secole întregi. Aria geografică reunește atât priceperea străveche a crescătorilor locali de bovine și buna gestionare a registrului genealogic, cât și caracteristicile climatice și pedologice.
            Ponderea majoritară a produselor furajere locale în hrana bovinelor din rasa roșie are o influență pozitivă asupra gustului cărnii. Grație climatului maritim blând, iarba crește în permanență. Se obțin astfel un conținut mare de mușchi și o carne suculentă, cu fibre fine. Calitatea cărnii este specifică dat fiind că, încă de la o vârstă fragedă, animalele se pot mișca timp îndelungat pe pășune, dobândind astfel o bună masă musculară. De asemenea, vacile au fătat de mai multe ori. Prin fătat și alăptat, grăsimile naturale ajung în carne, iar acestea conferă și gustul cremos cărnii de bovine din rasa roșie din Flandra de Vest („Vlees van het rood ras van West-Vlaanderen”).
            Întrucât sunt sacrificate la o vârstă mai înaintată, bovinele au suficient de mult timp să crească datorită hranei locale de calitate și să dobândească o bună masă musculară. Drept urmare, carnea de la aceste bovine roșii robuste este fragedă și gustoasă.
            La bovinele masculi din rasă „roșie” crescute și reproduse în Flandra de Vest masa musculară se dezvoltă în același fel. Modul de gestionare uzual al unei exploatații de creștere a bovinelor pentru carne nu permite aproape niciodată animalelor masculi să atingă o vârstă atât de înaintată. În exploatațiile obișnuite de creștere a bovinelor pentru carne, majoritatea bovinelor masculi sunt sacrificate la vârsta de 20 de luni. În Flandra de Vest, bovinele masculi din rasa „roșie” sunt sacrificate abia când au vârsta de 2-3,5 ani. Astfel, masculii pot dobândi o masă musculară consistentă și se poate obține un produs final fraged, fin marmorat. O diferență capitală față de practica uzuală constă și în faptul că bovinele pot sta pe pășune cât mai mult timp și sunt crescute mai mult cu produse furajere și nutreț grosier provenite din Flandra de Vest decât cu furaje concentrate și porumb.
            Calitatea cărnii bovinelor din rasa „roșie” crescute și reproduse în Flandra de Vest este atestată de numeroasele prezențe în meniuri vechi și recente și de frecventele menționări în literatura gastronomică.
            În 2012, „Vlees van het rood ras van West-Vlaanderen” a fost recunoscut ca produs regional flamand tradițional.
            Actualmente, carnea de bovine din rasa „roșie” crescute și reproduse în provincia Flandra de Vest este foarte apreciată în gastronomia fină din Flandra de Vest și în Belgia, existând cerere pentru acest produs de calitate și pe plan internațional.

               Trimitere la publicarea caietului de sarcini

            [Articolul 6 alineatul (1) al doilea paragraf din prezentul regulament]
            https://lv.vlaanderen.be/sites/default/files/attachments/productdossier_vlees_van_het_rood_ras_van_west-vlaanderen_0.pdf


title: Regulamentul de punere în aplicare (UE) 2019/1947 al Comisiei din 22 noiembrie 2019 privind autorizarea gumei cassia ca aditiv pentru hrana pisicilor și a câinilor (Text cu relevanță pentru SEE)

text:
                  26.11.2019

                  RO

                  Jurnalul Oficial al Uniunii Europene

                  L 304/7

         REGULAMENTUL DE PUNERE ÎN APLICARE (UE) 2019/1947 AL COMISIEI
         din 22 noiembrie 2019
         privind autorizarea gumei cassia ca aditiv pentru hrana pisicilor și a câinilor
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare a unor astfel de autorizații. Articolul 10 din regulamentul respectiv prevede reevaluarea aditivilor autorizați în temeiul Directivei 70/524/CEE a Consiliului (2).

                     (2)

                     În conformitate cu Directiva 70/524/CEE, guma cassia a fost autorizată fără limită de timp ca aditiv pentru hrana pisicilor și a câinilor (3). Aditivul respectiv a fost ulterior înscris în registrul aditivilor pentru hrana animalelor ca produs existent, în conformitate cu articolul 10 alineatul (1) litera (b) din Regulamentul (CE) nr. 1831/2003.

                     (3)

                     În conformitate cu articolul 10 alineatul (2) din Regulamentul (CE) nr. 1831/2003, s-au depus patru cereri pentru reevaluarea gumei cassia ca aditiv pentru hrana pisicilor și a câinilor. Solicitanții au cerut ca acest aditiv să fie clasificat în categoria „aditivi tehnologici” și în grupul funcțional „gelifianți”. Cererile respective au fost însoțite de informațiile și de documentele necesare în temeiul articolului 7 alineatul (3) din Regulamentul (CE) nr. 1831/2003. Ulterior, trei dintre cereri au fost retrase de solicitanții care au cerut autorizarea.

                     (4)

                     Autoritatea Europeană pentru Siguranța Alimentară (denumită în continuare „autoritatea”) a concluzionat în avizele sale din 29 octombrie 2014 (4), 25 ianuarie 2017 (5) și 27 noiembrie 2018 (6) că numai guma cassia semirafinată purificată (extracție cu izopropanol) care îndeplinește specificațiile privind guma cassia ca aditiv alimentar (7) (< 0,5 mg antrachinone/kg) nu are efecte adverse asupra sănătății animale la un conținut maxim de 13 200 mg/kg de hrană completă pentru animale cu un conținut de umiditate de 12 %. De asemenea, autoritatea a concluzionat că aditivul este considerat un sensibilizant pentru piele și căile respiratorii și un potențial iritant pentru piele și ochi. Prin urmare, Comisia consideră că ar trebui luate măsuri adecvate de protecție pentru a preveni efectele negative asupra sănătății umane, în special în ceea ce privește utilizatorii aditivului. De asemenea, Comisia a concluzionat că nu poate fi exclusă mutagenicitatea gumei cassia semirafinate existente pe piață, astfel cum este descrisă în cerere. Autoritatea a concluzionat, de asemenea, că guma cassia are potențialul de a fi eficace ca gelifiant atunci când este utilizată împreună cu caragenan în hrana pentru animale cu un conținut de umiditate mai mare de 20 %. Autoritatea nu consideră că sunt necesare cerințe specifice de monitorizare ulterioară introducerii pe piață. Ea a verificat, de asemenea, raportul privind metodele de analiză a aditivilor în hrana pentru animale transmis de laboratorul de referință înființat prin Regulamentul (CE) nr. 1831/2003.

                     (5)

                     Evaluarea gumei cassia arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003, cu condiția îndeplinirii specificațiilor ca aditiv alimentar. În consecință, utilizarea aditivului ar trebui să fie autorizată conform anexei la prezentul regulament.

                     (6)

                     Prin urmare, guma cassia ca produs existent care nu respectă specificațiile ca aditiv alimentari, precum și hrana pentru animale care o conține, ar trebui să fie retrase de pe piață. Cu toate acestea, din motive practice, ar trebui să se prevadă o perioadă limitată de timp pentru retragerea de pe piață a stocurilor existente de aditiv și de hrană pentru animale care conțin respectivul aditiv, pentru a permite operatorilor să se pregătească să îndeplinească noile cerințe care decurg din autorizare.

                     (7)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Autorizare
            Se autorizează aditivul menționat în anexă, aparținând categoriei „aditivi tehnologici” și grupului funcțional „gelifianți”, ca aditiv pentru hrana animalelor, în condițiile stabilite în anexa respectivă.

            Articolul 2
            Măsuri tranzitorii

               (1)   Aditivul pentru hrana animalelor denumit gumă cassia produs și etichetat înainte de 16 decembrie 2019 în conformitate cu normele aplicabile înainte de 16 decembrie 2019 poate fi în continuare introdus pe piață și utilizat până la 16 martie 2020.

               (2)   Preamestecurile care conțin aditivul pentru hrana animalelor menționat la alineatul (1) și care sunt produse și etichetate înainte de 16 martie 2020 în conformitate cu normele aplicabile înainte de 16 decembrie 2019 pot fi în continuare introduse pe piață și utilizate până la 16 iunie 2020.

               (3)   Hrana combinată pentru animale și materiile prime destinate hranei pentru animale care conțin aditivul pentru hrana animalelor menționat la alineatul (1) sau preamestecurile menționate la alineatul (2) și care sunt produse și etichetate înainte de 16 iunie 2020 în conformitate cu normele aplicabile înainte de 16 decembrie 2019 pot fi în continuare introduse pe piață și utilizate până la 16 decembrie 2020.

            Articolul 3
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 268, 18.10.2003, p. 29.

            (2)  Directiva 70/524/CEE a Consiliului din 23 noiembrie 1970 privind aditivii din hrana animalelor (JO L 270, 14.12.1970, p. 1).

            (3)  Directiva 93/55/CEE a Comisiei din 25 iunie 1993 de modificare a Directivei 70/524/CEE a Consiliului privind aditivii din hrana animalelor (JO L 206, 18.8.1993, p. 11).

            (4)  EFSA Journal 2014; 12(11):3899, 3900, 3901 și 3902.

            (5)  EFSA Journal 2017; 15(2):4709 și 4710.

            (6)  EFSA Journal 2019; 17(1):5528.

            (7)  Regulamentul (UE) nr. 231/2012 al Comisiei din 9 martie 2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului (JO L 83, 22.3.2012, p. 1).

            ANEXĂ

                        Numărul de identificare al aditivului

                        Aditivul

                        Compoziția, formula chimică, descrierea, metoda analitică

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        mg de aditiv/kg de hrană completă pentru animale, cu un conținut de umiditate de 12 %

                           Categoria aditivului: aditivi tehnologici. Grupa funcțională: gelifianți

                        1f499

                        Gumă cassia

                           Compoziția aditivului

                        Preparat din endosperm purificat de Cassia tora, Cassia obtusifolia (Leguminosae) care conține maxim 0,05 % Cassia occidentalis.
                        Antrachinone (total) < 0,5 mg/kg
                        Sub formă de pulbere

                           Caracterizarea substanței active

                        În principal unități de 1,4-β-D-manopiranoză cu unități de α-D-galactopiranoză unite prin legături 1,6.
                        Raportul manoză/galactoză este de 5:1.
                        Galactomanani > 75 %

                           Metoda analitică
                            (1)

                        Pentru determinarea gumei cassia în aditivul destinat hranei pentru animale:
                        Monografia N0.10  (2) a FAO JECFA, menționată în Directiva 2010/67/UE a Comisiei  (3)

                        Câini
                        Pisici

                        -

                        -

                        13 200

                                    1.

                                    Aditivul se utilizează numai în hrană completă pentru animale cu un conținut de umiditate > 20 % în asociere cu caragenan (reprezentând cel puțin 25 % din cantitatea de gumă cassia utilizată).

                                    2.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea lor. În cazul în care respectivele riscuri nu pot fi eliminate sau reduse la minimum prin astfel de proceduri și de măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție pentru piele, de protecție pentru ochi și de protecție respiratorie.

                        16.12.2029

               (1)  Detalii privind metodele de analiză sunt disponibile la următoarea adresă a laboratorului de referință pentru aditivi destinați hranei pentru animale: https://ec.europa.eu/jrc/en/eurl/feed-additives/evaluation-reports

               (2)  Compendiu combinat conținând specificațiile aditivilor alimentari, FAO JECFA, „Guma cassia”, Monografia nr. 10 (2010), http://www.fao.org/fileadmin/user_upload/jecfa_additives/docs/monograph10/additive-513-m10.pdf

               (3)  Directiva 2010/67/UE a Comisiei din 20 octombrie 2010 de modificare a Directivei 2008/84/CE de stabilire a unor criterii specifice de puritate pentru aditivii alimentari, alții decât coloranții și îndulcitorii (JO L 277, 21.10.2010, p. 17).


title: Regulamentul de Punere în Aplicare (UE) 2020/157 al Comisiei din 5 februarie 2020 privind autorizarea tartrazinei ca aditiv pentru hrana câinilor, a pisicilor, a peștilor ornamentali, a păsărilor granivore ornamentale și a rozătoarelor mici (Text cu relevanță pentru SEE)

text:
                  6.2.2020

                  RO

                  Jurnalul Oficial al Uniunii Europene

                  L 34/15

         REGULAMENTUL DE PUNERE ÎN APLICARE (UE) 2020/157 AL COMISIEI
         din 5 februarie 2020
         privind autorizarea tartrazinei ca aditiv pentru hrana câinilor, a pisicilor, a peștilor ornamentali, a păsărilor granivore ornamentale și a rozătoarelor mici
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați hranei animalelor, precum și motivele și procedurile de acordare a unei astfel de autorizații. Articolul 10 alineatul (2) din Regulamentul (CE) nr. 1831/2003 prevede reevaluarea aditivilor autorizați în temeiul Directivei 70/524/CEE a Consiliului (2).

                     (2)

                     Tartrazina a fost autorizată, fără limită de timp, în conformitate cu Directiva 70/524/CEE, ca aditiv în hrana peștilor ornamentali, făcând parte din grupa „coloranți, inclusiv pigmenți”, la rubrica „alți coloranți”. De asemenea, a fost autorizată, fără limită de timp, ca aditiv în hrana câinilor și a pisicilor, făcând parte din grupa „coloranți, inclusiv pigmenți”, la rubrica „agenți coloranți autorizați prin norme comunitare pentru colorarea produselor alimentare”. Aditivul a fost ulterior înscris în registrul aditivilor pentru hrana animalelor ca produs existent, în conformitate cu articolul 10 alineatul (1) litera (b) din Regulamentul (CE) nr. 1831/2003. Tartrazina a fost autorizată, fără limită de timp, prin Regulamentul (CE) nr. 358/2005 al Comisiei (3), ca aditiv în hrana păsărilor granivore ornamentale și a rozătoarelor mici, făcând parte din grupa „coloranți, inclusiv pigmenți”, la rubrica „alți coloranți”.

                     (3)

                     În conformitate cu articolul 10 alineatul (2) din Regulamentul (CE) nr. 1831/2003, coroborat cu articolul 7 din același regulament, s-a depus o cerere pentru reevaluarea tartrazinei ca aditiv în hrana peștilor ornamentali, a câinilor și a pisicilor, a păsărilor granivore ornamentale și a rozătoarelor mici. Solicitantul a cerut ca aditivul respectiv să fie clasificat în categoria „aditivi senzoriali” și în grupul funcțional „coloranți”. Cererea a fost însoțită de informațiile și documentele necesare în temeiul articolului 7 alineatul (3) din Regulamentul (CE) nr. 1831/2003.

                     (4)

                     În avizul său din 18 octombrie 2016 (4), Autoritatea Europeană pentru Siguranța Alimentară (denumită în continuare „autoritatea”) a concluzionat că, în condițiile de utilizare propuse, tartrazina nu are efecte adverse asupra sănătății animalelor. Aceasta a concluzionat, de asemenea, că expunerea prin inhalare la tartrazină este considerată periculoasă pentru utilizatorul aditivului și sensibilizantă pentru piele, dar nu s-a putut trage nicio concluzie în legătură cu potențialul de iritare a pielii sau a ochilor de către aditiv. Prin urmare, Comisia consideră că ar trebui luate măsuri adecvate de protecție pentru a preveni efectele negative asupra sănătății umane, în special în ceea ce privește utilizatorii aditivului. În conformitate cu Regulamentul (CE) nr. 429/2008 al Comisiei (5), în urma primei etape a evaluării riscurilor pentru mediu s-a concluzionat că tartrazina, un aditiv destinat animalelor de la care nu se obțin alimente, este exceptată de la evaluare suplimentară, dată fiind probabilitatea mică de a avea vreun efect semnificativ asupra mediului, în condițiile în care în avizul autorității menționat mai sus nu s-a identificat nicio dovadă științifică care să genereze îngrijorare. Autoritatea a concluzionat, de asemenea, că aditivul în cauză este eficace în ceea ce privește adăugarea de culoare în hrana pentru animale și modificarea în mod favorabil a culorii peștilor ornamentali și a păsărilor granivore ornamentale. Autoritatea nu consideră că sunt necesare cerințe specifice pentru monitorizarea ulterioară introducerii pe piață. În plus, autoritatea a verificat raportul privind metoda analitică a aditivului în hrana pentru animale, transmis de laboratorul de referință înființat prin Regulamentul (CE) nr. 1831/2003.

                     (5)

                     Evaluarea tartrazinei arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea acestui aditiv ar trebui să fie autorizată, conform specificațiilor din anexa la prezentul regulament.

                     (6)

                     Deoarece nu există motive din domeniul siguranței care să impună aplicarea imediată a modificărilor condițiilor de autorizare a substanței în cauză, este adecvat să se prevadă o perioadă de tranziție pentru a permite părților interesate să se pregătească pentru a îndeplini noile cerințe care decurg din autorizare.

                     (7)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Autorizarea
            Substanța specificată în anexă, aparținând categoriei „aditivi senzoriali” și grupei funcționale „coloranți” este autorizată ca aditiv în hrana animalelor în condițiile menționate în anexa respectivă.

            Articolul 2
            Măsuri tranzitorii

               (1)   Substanța specificată în anexă și preamestecurile care o conțin, care sunt produse și etichetate înainte de 26 august 2020 în conformitate cu normele aplicabile înainte de 26 februarie 2020, poate fi în continuare introdusă pe piață și utilizată până la epuizarea stocurilor existente.

               (2)   Materiile prime furajere și furajele combinate care conțin substanța menționată în anexă, care sunt produse și etichetate înainte de 26 februarie 2022 în conformitate cu normele aplicabile înainte de 26 februarie 2020 pot fi, în continuare, introduse pe piață și utilizate până la epuizarea stocurilor existente.

            Articolul 3
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 5 februarie 2020.

                  Pentru Comisie

                  Președintele

               Ursula VON DER LEYEN

            (1)  JO L 268, 18.10.2003, p. 29.

            (2)  Directiva 70/524/CEE a Consiliului din 23 noiembrie 1970 privind aditivii din hrana animalelor (JO L 270, 14.12.1970, p. 1).

            (3)  Regulamentul (CE) nr. 358/2005 al Comisiei din 2 martie 2005 privind autorizarea fără limită de timp a anumitor aditivi și autorizarea unor noi utilizări în hrana animalelor ale unor aditivi deja autorizați (JO L 57, 3.3.2005, p. 3).

            (4)  EFSA Journal 2016; 14(11):4613.

            (5)  Regulamentul (CE) nr. 429/2008 al Comisiei din 25 aprilie 2008 privind normele de punere în aplicare a Regulamentului (CE) nr. 1831/2003 al Parlamentului European și al Consiliului cu privire la pregătirea și prezentarea cererilor, precum și la evaluarea și autorizarea aditivilor din hrana animalelor (JO L 133, 22.5.2008, p. 1).

            ANEXĂ

                        Numărul de identificare al aditivului

                        Aditivul

                        Compoziția, formula chimică, descrierea, metoda analitică

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        mg de substanță activă/kg de hrană pentru animale completă cu un conținut de umiditate de 12 %

                           Categoria: aditivi senzoriali. Grupul funcțional: coloranți. (i) substanțe care colorează sau restabilesc culoarea hranei pentru animale

                        2a102

                        Tartrazină

                           Compoziția aditivului

                        Tartrazina este descrisă ca sarea de sodiu a componentei principale
                        Stare solidă

                           Caracterizarea substanței active ca sarea de sodiu

                        Tartrazina constă în principal din 5-hidroxi-1-(4-sulfonatofenil)-4-(4-sulfonatofenilazo)-H-pirazol- 3-carboxilat trisodic și materii colorante auxiliare împreună cu clorură de sodiu și/sau sulfat de sodiu ca și componente principale incolore.
                        Sărurile de calciu și potasiu sunt, de asemenea, permise.
                        Formula chimică: C16H9N4Na3O9S2

                        Formă solidă, produsă prin sinteză chimică
                        Numărul CAS: 1934-21-0
                        Criterii de puritate:
                        Substanță colorantă calculată ca sare de sodiu: ≥ 85 % (test)
                        Substanțe colorante auxiliare: ≤ 1 %
                        Compuși organici, alții decât substanțe colorante ≤ 0,5 %:

                                    —

                                    acid 4-hidrazinobenzen sulfonic;

                                    —

                                    acid 4-aminobenzen-1-sulfonic;

                                    —

                                    acid 5-oxo-1-(4-sulfofenil)-2-pirazolin-3-carboxilic;

                                    —

                                    acid diazoamino-4,4’-di(benzen sulfonic);

                                    —

                                    acid tetrahidroxisuccinic.

                              Amine aromatice primare nesulfonate: ≤ 0,01 %
                        Substanțe extractibile în eter ≤ 0,2 % în condiții neutre

                           Metoda de analiză
                            (1)

                        Pentru cuantificarea conținutului total de substanțe colorante din tartrazină în aditivul pentru hrana animalelor:

                                    —

                                    metoda spectrofotometriei la 426 nm [Monografiile FAO JECFA nr. 1 (vol. 4) și Regulamentul (UE) nr. 231/2012 al Comisiei].

                              Pentru cuantificarea tartrazinei în hrana animalelor:

                                    —

                                    cromatografie lichidă de înaltă performanță cuplată cu spectrometrie de masă în tandem (LC-MS/MS)

                        Pisici

                        -

                        -

                        433

                                    1.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    2.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea lor. În cazul în care respectivele riscuri nu pot fi eliminate sau reduse la minimum prin astfel de proceduri și de măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție pentru ochi, de protecție pentru piele și de protecție respiratorie.

                        26.2.2030

                        Câini

                        -

                        -

                        520

                        Rozătoare mici

                        -

                        -

                        2 000

                        Păsări granivore ornamentale

                        -

                        -

                        63

                           Categoria: aditivi senzoriali. Grupul funcțional: coloranți. (iii) substanțe care modifică în mod favorabil culoarea peștilor sau a păsărilor de ornament

                        2a102

                        Tartrazină

                           Compoziția aditivului

                        Tartrazina descrisă ca sarea de sodiu a componentei principale.
                        Stare solidă

                           Caracterizarea substanței active ca sarea de sodiu

                        Tartrazina constă în principal din 5-hidroxi-1-(4-sulfonatofenil)-4-(4-sulfonatofenilazo)-H-pirazol- 3-carboxilat trisodic și materii colorante auxiliare împreună cu clorură de sodiu și/sau sulfat de sodiu ca și componente principale incolore.
                        Sărurile de calciu și potasiu sunt, de asemenea, permise.
                        Formula chimică: C16H9N4Na3O9S2

                        Formă solidă, produsă prin sinteză chimică
                        Numărul CAS: 1934-21-0
                        Criterii de puritate:
                        Substanță colorantă calculată ca sare de sodiu: ≥ 85 % (test)
                        Substanțe colorante auxiliare: < 1 %
                        Compuși organici, alții decât substanțe colorante ≤ 0,5 %:

                                    —

                                    acid 4-hidrazinobenzen sulfonic;

                                    —

                                    acid 4-aminobenzen-1-sulfonic;

                                    —

                                    acid 5-oxo-1-(4-sulfofenil)-2-pirazolin-3-carboxilic;

                                    —

                                    acid diazoamino-4,4’-di(benzen sulfonic);

                                    —

                                    acid tetrahidroxisuccinic.

                              Amine aromatice primare nesulfonate: ≤ 0,01 %
                        Substanțe extractibile în eter ≤ 0,2 % în condiții neutre

                           Metoda analitică
                            (1)

                        Pentru cuantificarea conținutului total de substanțe colorante din tartrazină în aditivul pentru hrana animalelor:

                                    —

                                    metoda spectrofotometriei la 426 nm [Monografiile FAO JECFA nr. 1 (vol. 4) și Regulamentul (UE) nr. 231/2012 al Comisiei].

                              Pentru cuantificarea tartrazinei în hrana animalelor:

                                    —

                                    cromatografie lichidă de înaltă performanță cuplată cu spectrometrie de masă în tandem (LC-MS/MS)

                        Pești ornamentali

                        -

                        -

                        1 924

                                    1.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    2.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea lor. În cazul în care respectivele riscuri nu pot fi eliminate sau reduse la minimum prin astfel de proceduri și de măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție pentru ochi, de protecție pentru piele și de protecție respiratorie.

                        26.2.2030

               (1)  Detalii ale metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de punere în aplicare (UE) 2020/158 al Comisiei din 5 februarie 2020 de modificare a Regulamentului de punere în aplicare (UE) 2016/799 în ceea ce privește echipamentele de cântărire la bord (Text cu relevanță pentru SEE)

text:
                  6.2.2020

                  RO

                  Jurnalul Oficial al Uniunii Europene

                  L 34/20

         REGULAMENTUL DE PUNERE ÎN APLICARE (UE) 2020/158 AL COMISIEI
         din 5 februarie 2020
         de modificare a Regulamentului de punere în aplicare (UE) 2016/799 în ceea ce privește echipamentele de cântărire la bord
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 165/2014 al Parlamentului European și al Consiliului din 4 februarie 2014 privind tahografele în transportul rutier (1), în special articolul 11,
         întrucât:

                     (1)

                     Instalarea de echipamente de cântărire la bord este o opțiune prevăzută pentru statele membre de articolul 10d alineatul (5) din Directiva 96/53/CE a Consiliului (2), pentru efectuarea controlului vehiculelor sau ansamblurilor de vehicule asupra cărora există suspiciuni de depășire a greutății maxime autorizate.

                     (2)

                     Regulamentul de punere în aplicare (EU) 2019/1213 al Comisiei (3) prevede dispoziții detaliate care asigură uniformitatea normelor de interoperabilitate și de compatibilitate ale echipamentelor de cântărire la bord.

                     (3)

                     Întrucât cerințele Regulamentului de punere în aplicare (EU) 2019/1213 sunt în contradicție cu dispozițiile privind echipamentele de cântărire la bord, prevăzute în apendicele 14 la anexa IC la Regulamentul de punere în aplicare (UE) 2016/799 al Comisiei (4), anexa respectivă ar trebui să fie modificată pentru a se elimina punctul 5.5 din apendicele 14.

                     (4)

                     Măsurile prevăzute în prezentul regulament de punere în aplicare al Comisiei sunt conforme cu avizul Comitetului pentru transportul rutier menționat la articolul 42 alineatul (3) din Regulamentul (UE) nr. 165/2014,

               ADOPTĂ PREZENTUL REGULAMENT:

            Articolul 1
            Punctul 5.5 din apendicele 14 la anexa IC la Regulamentul de punere în aplicare (UE) 2016/799 se elimină.

            Articolul 2
            Intrare în vigoare și aplicare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 5 februarie 2020.

                  Pentru Comisie

                  Președintele

               Ursula VON DER LEYEN

            (1)  Regulamentul (UE) nr. 165/2014 al Parlamentului European și al Consiliului din 4 februarie 2014 privind tahografele în transportul rutier, de abrogare a Regulamentului (CEE) nr. 3821/85 al Consiliului privind aparatura de înregistrare în transportul rutier și de modificare a Regulamentului (CE) nr. 561/2006 al Parlamentului European și al Consiliului privind armonizarea anumitor dispoziții ale legislației sociale în domeniul transporturilor rutiere (JO L 60, 28.2.2014, p. 1).

            (2)  Directiva 96/53/CE a Consiliului din 25 iulie 1996 de stabilire, pentru anumite vehicule rutiere care circulă în interiorul Comunității, a dimensiunilor maxime autorizate în traficul național și internațional și a greutății maxime autorizate în traficul internațional (JO L 235, 17.9.1996, p. 59).

            (3)  Regulamentul (UE) 2019/1213 din 12 iulie 2019 de stabilire a unor dispoziții detaliate care să asigure condiții uniforme pentru punerea în aplicare a interoperabilității și compatibilității echipamentelor de cântărire la bord în conformitate cu Directiva 96/53/CE a Consiliului (JO L 192, 18.7.2019, p. 1).

            (4)  Regulamentul de punere în aplicare (UE) 2016/799 al Comisiei din 18 martie 2016 de punere în aplicare a Regulamentului (UE) nr. 165/2014 al Parlamentului European și al Consiliului de stabilire a cerințelor pentru construirea, testarea, instalarea, operarea și repararea tahografelor și a componentelor acestora (JO L 139, 26.5.2016, p. 1).